ระบบควบคุมและการตรวจสอบภายใน

การควบคุมภายใน

บริษัทได้ให้ความสำคัญกับระบบการควบคุมภายใน
เนื่องจากเป็นกลไกที่สำคัญในการกำกับดูแลกิจการที่ดี
ช่วยเสริมสร้างความเชื่อมั่นแก่ผู้บริหารในการลดความเสี่ยงทางธุรกิจ
เมื่อระบบการควบคุมภายในของบริษัทมีการจัดการได้อย่างมีประสิทธิภาพ
จะมีส่วนช่วยให้บริษัทบรรลุวัตถุประสงค์และเป้าหมายที่ตั้งไว้
ในการประเมินความเพียงพอของระบบควบคุมภายในบริษัทได้ทำการประเมินและสรุปผลได้ดังนี้

1.  องค์กรและสภาพแวดล้อม

บริษัทได้วางโครงสร้างองค์กรและสภาพแวดล้อมที่เหมาะสมเพื่อช่วยให้ฝ่ายบริหารสามารถดำเนินงานได้อย่างมีประสิทธิภาพ
มีการกำหนดเป้าหมายการดำเนินธุรกิจที่ชัดเจนและวัดผลได้
มีการจัดทำนโยบายและระเบียบปฏิบัติงาน
มีการกำหนดขอบเขตอำนาจหน้าที่ผู้บริหารแต่ละระดับตามระบบการควบคุมที่ดี
และกระจายอำนาจอนุมัติแก่สายงานต่างๆ เป็นลายลักษณ์อักษรอย่างชัดเจน
และเพื่อป้องกันการขัดแย้งทางผลประโยชน์ที่อาจมี บริษัทได้จัดตั้งคณะทำงานเพื่อพิจารณาเรื่องนั้นๆ
และสรุปนำเสนอเพื่ออนุมัติ นอกจากนี้บริษัทยังมุ่งเน้นให้ดำรงไว้ซึ่งความซื่อสัตย์สุจริต
และจริยธรรมในการดำเนินธุรกิจเพื่อความเป็นธรรมต่อคู่ค้าของบริษัทอีกด้วย

2.  การบริหารความเสี่ยง

บริษัทมีการประเมินปัจจัยความเสี่ยงทั้งภายในและภายนอกที่มีผลกระทบต่อการดำเนินธุรกิจ
มีการวิเคราะห์และกำหนดมาตรการในการติดตามเหตุการณ์ที่เป็นสาเหตุของความเสี่ยงอย่างสม่ำเสมอ
บริษัทมีหน่วยงานตรวจสอบภายใน เพื่อทำการตรวจสอบแต่ละสายงาน และสาขาของบริษัท
รายงานผลต่อคณะกรรมการตรวจสอบและฝ่ายจัดการ
รวมทั้งมีการสื่อสารภายในบริษัทให้กับพนักงานทุกคนทราบถึงการติดตามผลให้มีการปฏิบัติตามมาตรการที่กำหนดไว้

เป็นที่น่ายินดีว่าสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
ได้มีการออกประกาศ
“เรื่องหลักเกณฑ์ วิธีการ
และเงื่อนไขในการกำหนดมาตรฐานขั้นต่ำในการบริหารจัดการความเสี่ยงของบริษัทประกันวินาศภัย
พ.ศ. 2551” มีผลใช้บังคับตั้งแต่วันที่ 1 มกราคม 2552 เป็นต้นไป ซึ่งมีสาระสำคัญคือ
การกำหนดให้บริษัทประกันภัยทุกบริษัท
ต้องจัดทำนโยบายการบริหารความเสี่ยงรวมของบริษัท (Enterprise Risk Management)
ระบุถึงเหตุที่มาของความเสี่ยง ประเภท
และระดับความเสี่ยงที่ยอมรับได้ การประเมินและจัดทำลำดับความเสี่ยง การจัดการความเสี่ยง
และกระบวนการติดตามดูแล
ความเสี่ยงแต่ละประเภท
พร้อมทั้งสื่อสารนโยบายให้ทุกหน่วยงานทราบและนำไปปฏิบัติอย่างเคร่งครัด โดยคณะกรรมการ
บริษัทต้องให้ความเห็นชอบนโยบายการบริหารความเสี่ยง
รวมทั้งอนุมัติโครงสร้างการบริหารความเสี่ยง (Risk Management
Structure) และพิจารณารายงานการบริหารความเสี่ยงของบริษัทเป็นประจำทุกปี
ซึ่งเชื่อมั่นว่าจะทำให้บริษัทสามารถบริหาร
ความเสี่ยงอย่างเป็นระบบและมีประสิทธิผลมากยิ่งขึ้นในอนาคต

3.  การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่ของผู้บริหารแต่ละระดับ
และกระจายอำนาจอนุมัติแก่สายงานต่างๆ
เป็นลายลักษณ์อักษรอย่างชัดเจน
โดยกำหนดให้ทุกสายงานต้องรายงานผลการปฏิบัติงานตามแผนงานเป็นประจำทุกเดือน
การดำเนินการแก้ไขกรณีผลการดำเนินงานต่างจากเป้าหมาย
เป็นหน้าที่ของผู้บริหารสายงานที่รับผิดชอบ ซึ่งจะต้องรายงานผลให้ฝ่ายจัดการทราบ
เพื่อสรุปในภาพรวมและรายงานต่อคณะกรรมการบริษัทต่อไป ในส่วนของการทำธุรกรรม
คณะกรรมการบริษัทได้อนุมัติในหลักการเกี่ยวกับข้อตกลงทางการค้าที่มีเงื่อนไขการค้าทั่วไปในการทำธุรกรรมระหว่างบริษัท
และบริษัทย่อย กับกรรมการ ผู้บริหาร หรือบุคคลที่มีความเกี่ยวข้อง
ซึ่งบริษัทมีการกำหนดวิธีเพื่อการปฏิบัติเป็นไปตามขั้นตอนและถูกต้อง

4.  ระบบสารสนเทศและการสื่อสารข้อมูล

การประชุมคณะกรรมการ บริษัทจะส่งหนังสือเพื่อนัดประชุม
และจัดทำข้อมูลทางการเงินที่ใช้นโยบายบัญชีตามหลักการเป็นที่ยอมรับกันทั่วไปและเหมาะสมกับลักษณะของธุรกิจอย่างถูกต้อง
และข้อมูลอื่นๆ ที่เกี่ยวข้อง สำหรับการ
พิจารณา / ตัดสินใจของคณะกรรมการ
บริษัทมีการบันทึกรายงานการประชุมที่มีรายละเอียดสามารถตรวจสอบความเหมาะสมในการปฏิบัติหน้าที่ของกรรมการ
รวมทั้งระบบการจัดเก็บเอกสารที่ครบถ้วนและเป็นหมวดหมู่
นอกจากการสื่อสารโดยจัดส่งในรูปรายงานแก่ผู้รับแล้ว
บริษัทได้สรุปข้อมูลเกี่ยวกับบริษัทและงบการเงินประจำปี
รวมทั้งประจำไตรมาสล่าสุดที่ผ่านการอนุมัติจากคณะกรรมการบริษัท
และได้นำส่งแก่สำนักงานคณะกรรมการกำกับหลักทรัพย์และตลาดหลักทรัพย์ ในเว็บไซต์ของบริษัท
www.indara.co.th เพื่อให้ผู้สนใจได้รับทราบด้วย

5.  ระบบการติดตาม

บริษัทมีการติดตามผลการดำเนินงาน โดยผู้บริหารทุกสายงานจะต้องมีหน้าที่รายงานให้ฝ่ายจัดการ
ทราบถึงผลปฏิบัติงานตามแผนงานในที่ประชุมเป็นประจำทุกเดือน
เพื่อทราบถึงปัญหาและอุปสรรคต่างๆ ที่นำไปสู่การดำเนินงานไม่เป็นไปตามเป้าหมายที่วางไว้
จะได้วางแผนปรับกลยุทธ์ให้สามารถบรรลุวัตถุประสงค์ตามกำหนด ทั้งนี้
เพื่อฝ่ายจัดการจะต้องนำสรุปผลในภาพรวมรายงานต่อคณะกรรมการบริษัท
สำหรับการปฏิบัติงานของฝ่ายตรวจสอบภายในของบริษัทนั้น
บริษัทมีการตรวจสอบตามระบบที่วางไว้อย่างสม่ำเสมอ
และเสนอต่อคณะกรรมการตรวจสอบอย่างตรงไปตรงมา
เพื่อนำเรียนที่ประชุมคณะกรรมการบริษัทต่อไป

การตรวจสอบภายใน

บริษัทมีหน่วยงานตรวจสอบภายในทำหน้าที่ตรวจสอบการดำเนินกิจการของบริษัท
เพื่อให้บรรลุเป้าหมาย
ที่ต้องการ
รวมถึงตรวจสอบการปฏิบัติตามกฎหมายและข้อกำหนดของหน่วยงานที่เกี่ยวข้องกับการดำเนินธุรกิจของบริษัท
และเพื่อสามารถปฏิบัติงานได้อย่างอิสระ
บริษัทจึงได้กำหนดให้หน่วยงานตรวจสอบภายในขึ้นตรงต่อคณะกรรมการตรวจสอบ
ซึ่งคณะกรรมการตรวจสอบมีสิทธิใช้ดุลพินิจในการเชิญเจ้าหน้าที่บริหารหรือฝ่ายจัดการเข้าชี้แจงถึงการปฏิบัติงาน
รวมถึงไม่มีข้อจำกัดในการเข้าถึงข้อมูล

ในส่วนของผู้สอบบัญชีภายนอก คือ นายชยพล ศุภเศรษฐนนท์ แห่งบริษัท สำนักงาน เอินส์ท แอนด์
ยัง จำกัด
ได้ตรวจสอบงบการเงินประจำปี 2551 รวมทั้งได้มีการประเมินระบบควบคุมภายใน
โดยมีประเด็นในการประเมินประสิทธิภาพของการตรวจสอบภายในด้านต่างๆ
ตลอดจนการควบคุมภายในทางการบัญชีของบริษัท ตามที่เห็นว่าจำเป็น
เพื่อประโยชน์ในการกำหนดขอบเขตการปฏิบัติงานให้รัดกุมและเหมาะสม

[]